Line Barfod (EL), 2003-05-05:
Vi ser i en del lande, både nye demokratier og lande, som har store demokratiske problemer, at organiseret kriminalitet er et problem, som truer selve grundlaget for demokratiet, bl.a. fordi organiseret kriminalitet bruger korruption som et middel.
Det er altså ikke den situation, vi står i i Danmark.
I sidste uge var der møde mellem Nordisk Råd og Baltisk Forsamling, hvor de to parlamentariske forsamlinger fælles diskuterede organiseret kriminalitet og diskuterede, hvordan vi bedst bekæmper det.
I de baltiske lande har de store problemer med organiseret kriminalitet af en art, som vi slet ikke kender i Danmark, og mange af de indlæg, der var, gik på, at det er meget vigtigt, at de midler, vi bruger, ikke undergraver retsstaten, men at de tværtimod fastholder demokratiet.
Et af indlæggene var fra den norske formand for et af udvalgene under Nordisk Råd, som kom med et eksempel på, hvordan man i hans hjemby havde set, at befolkningen sluttede op om kampen mod organiseret kriminalitet, fordi der var en mor, hvis søn var blevet truet, da han skulle vidne i en retssag.
Men hun havde valgt at stå åbent frem og skrive læserbreve og lave underskriftsindsamling.
Den vej tror vi meget mere på i Enhedslisten, hvor det, vi skal gøre, er at få befolkningen til at tage afstand fra den organiserede kriminalitet.
Det er det, fagbevægelsen er i gang med nogle steder, hvor den laver kampagner på arbejdspladserne om, at man ikke skal aftage hælervarer, hvor man prøver at tage hånd om de unge, der kunne være på vej ud i en kriminel løbebane, så de i stedet får mulighed for at få arbejde og uddannelse.
Den vej, som regeringen, Socialdemokraterne og Dansk Folkeparti nu går, er den modsatte.
Der vil man øge hemmeligholdelsen og opruste og undergrave nogle af vores retssikkerhedsgarantier. Spørgsmålet er, om det hjælper.
USA har jo prøvet den vej i mange år, og der er ikke noget, der tyder på, at det hjælper derovre.
Jo, man får flere i fængsel, der bliver mere og mere, som man kan få folk i fængsel for, og man kan med flere og flere midler få folk i fængsel, men man fjerner ikke selve det grundlæggende problem med den organiserede kriminalitet.
Man kan også se eksempler som Holland, hvor politiet kommer til at stå for halvdelen af narkohandelen og dermed er med til at øge kriminaliteten.
Jeg tror ikke, at det er dér, nogen reelt ønsker at vi skal ende i Danmark.
Derfor kan jeg simpelt hen ikke forstå, hvordan de partier, der ellers traditionelt forsvarer demokrati og retssikkerhed, kan støtte det her forslag.
Jeg mener, at man skal se på den måde, som vi i befolkningen ellers har bekæmpet f.eks. truslen fra nazisterne på, som jo heller ikke har fået lov til at blive nogen alvorlig trussel i Danmark, fordi man netop har satset på den folkelige modstand, satset på, at folk står frem og siger fra.
På trods af, at der er nogle, der også dér har fået dødstrusler, på trods af den video, hvor man viste henrettelsen af forskellige folk, der har været aktive antinazister, vælger de alligevel at fortsætte kampen.
Jeg tror, det er den vej, vi skal gå, også i kampen mod organiseret kriminalitet, hvor vi satser på den folkelige opbakning og på at støtte, at folk kan stå frem.
Selvfølgelig skal man også fortsat bruge politi og samarbejde, men ikke hemmelig retspleje og hemmelige civile agenter.
Det er vejen til at undergrave demokratiet og retsstaten, og det er vejen til, at vi får en oprustning, som politiet også klart advarer imod.
Det kan føre til en forråelse og til, at folk bliver slået ihjel.
Og så alvorlig en situation står vi altså ikke i i Danmark, at vi skal risikere menneskeliv for at bekæmpe den her kriminalitet, slet ikke når vi har andre muligheder.
Vi står ikke i en krigssituation, hvor det er nødvendigt at sende nogen ind i krigszonen.
Der er lang vej endnu, og forhåbentlig kan vi gå en helt anden vej og forhindre det, inden vi når derud, hvor andre lande er endt, ved at vi allerede nu, før det er et alvorligt problem i Danmark, gør noget ved det på mange fronter.
Den vej burde vi gå i stedet for at undergrave retssikkerheden.